Verpligte herwinning of nié - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verpligte herwinning of nié
Verpligte herwinning of nié
Herwinning was eens 'n modewoord vir andersdenkendes, jappies/yuppies en kunstenaars. Mettertyd het bonkige kleurkode-herwinningshouers in (meer gegoede?) buurte staanplek gekry. Ook skole se helder herwinningshouers het herkenbare kodes vir selektiewe herwinning bevestig: Ons samelewing het aan die edele idee van herwinning begin meedoen.
Maar vrywillige herwinning vir "bekeerdes en oortuigdes" se dae is waarskynlik getel, want vullisbestuur is vinnig besig om in 'n tipe krisisbestuur te ontaard. In gewone taal: Die wêreld raak te klein vir die massale volume afval van 'n toenemende verbruikersmensdom en hulle weggooimentaliteit. Edele oortuigings om die "aarde te red" is nié meer die hoof beweegrede vir verpligte herwinning nie; nee, eerder die groteske koste verbonde aan die teendeel daarvan.
In Junie vanjaar is daar met verpligte herwinning in dele van Johannesburg begin . Blykbaar is daar nog vir slegs ses jaar genoeg ruimte in dié stad vir afvalstorting teen die huidige tempo. Indien die volume nie onmiddellik krities verminder word nie, sal afval ten duurste na verder afgeleë gebiede vervoer/verskuif moet word (en steeds niks bydra tot "omgee vir die aarde" nie). Naas die gepaardgaande risiko van siektes en peste so naby aan stedelike en/of woongebiede, sal so 'n duur inset om vullis te skuif die koste van vullisverwydering en munisipale dienste die hoogte laat inskiet. Gewone salaristrekkers en belastingbetalers sal die gevolglike vullisverwyderingskostes nié kan bybring nie. En dis nie asof daar 'n keuse sal wees nie.
Een oplossing vir die vermindering van die heersende/toenemende vullisvolume is die geïnstitusionaliseerde herwinning van wat ook al herwinbaar is. Altemit is honderde onafhanklike "vullisentrepreneurs" reeds aktief en probeer met hulle trollies en inisiatiewe 'n bestaan uit geteikende herwinningsitems maak. Juis dáárom het die Johannesburgse stadsraad besluit om hierdie individue te betrek by die instelling van 'n verpligte nuwe herwinningstelsel. Hulle het elemente in plek gesit om hierdie mense, maar ook ander bewoners, tot herwinningsdeelname aan te moedig.
Die eerste fase van hierdie grensverskuiwende praktyk dien as 'n inwyding, bekendstelling en "opleidingstyd". Om massas mense van verskillende opvoedingsvlakke, leefstyle, agtergronde en woongebiede op dieselfde blad te kry rakende die sortering van hulle afval, is geen geringe taak nie.
Weliswaar word boetes nie aanvanklik vir "oortreders" gehef nie, maar die afdwing van afvalherwinning deur boete-oplegging sal mettertyd ingefaseer word. Die model waarvolgens geïnstitusionaliseerde afvalherwinning in Johannesburg van stapel gestuur word, sal ongetwyfeld verfyn en verbeter word en in die afsienbare toekoms in ander munisipaliteite landwyd geïmplementeer word. Die alternatief is ondenkbaar en onbekostigbaar .
Dalk wil jy solank begin meedoen en aan die idee en leefstyl gewoond raak (indien jy nog nie het nie), voordat dit skielik afgedwing word? Skaf solank verskillende afvalhouers aan (kleurkodes werk goed) en identifiseer hulle staanplekke by jou huis of onderneming. Jy kan ook netwerke of idees onderling in jou buurt/organisasie mobiliseer tot aansporing.
Daar is boonop verskuilde inkomstemoontlikhede in hierdie bedryf. Vind gerus uit wat reeds in jou omgewing vir Jan Alleman in plek is en raak bewus en betrokke. Vergewis jou van wat herwinbaar is en hoe te werk gegaan moet word. Indien jy jong kinders het, maak hulle met hierdie ingesteldheid groot sodat dit tweede natuur vir hulle sal wees. Neem verlief daarmee dat verpligte afvalherwinning stapsgewys ingevoer sál word en binnekort 'n nasionale fenomeen sal wees.
Wagtoring Aanlyn Biblioteek. 22 Augustus 2002. "Is daar 'n oplossing? Ontwaak!": https://wol.jw.org/af/wol/d/r52/lp-af/102002602#h=3